	  Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų įstatymo (toliau – Įstatymas) 95 straipsnio 1 dalies 2 punkto nuostatomis, vykdo Įstatymo ir su jo įgyvendinimu susijusių teisės aktų pažeidimų prevenciją.
Vadovaujantis Tarnybai Įstatyme nustatyta pažeidimų prevencijos funkcija, šiuo metu atliekama Infrastruktūros valdymo agentūros vykdomo pirkimo Nr. 9914132 „Kitos paskirties inžinerinio statinio Lakūnų g. 3, Šiauliai, darbo projekto parengimo paslaugas ir statybos darbus, taikant statinio informacinį modeliavimą“ (toliau – Pirkimas) dokumentų atitikties Įstatymui ir jį įgyvendinantiems teisės aktams peržiūra..
Tarnyba, prevencine tvarka peržiūrėjusi Pirkimo dokumentus bei atsižvelgdama į galiojantį teisinį reglamentavimą, teikia pastabas ir rekomendacijas (toliau – Rekomendacija) dėl Pirkimo dokumentų nuostatų.

1. Dėl Skelbime apie pirkimą pateiktos informacijos
Skelbime apie pirkimą (toliau – Skelbimas) 2.1.6 papunktyje nurodyta: „2.1.6 Pašalinimo pagrindai. Pašalinimo pagrindų šaltiniai: Pirkimo dokumentas“. Tačiau Pašalinimo pagrindų šaltinis yra Europos bendrasis viešųjų pirkimų dokumentas arba EBVPD[footnoteRef:2]. Taip pat atkreipiame dėmesį, jog tais atvejais, kai Pirkimo vertė nėra viešinama, Skelbimo 2.1.3, 5.1.5 papunkčių eilutės paliekamos tuščios, nepildant 0 ar kitų simbolių[footnoteRef:3]. Vadovaujantis Įstatymo 35 straipsnio 3 dalimi „Pirkimo dokumentų sudedamoji dalis yra <...> skelbimas apie pirkimą. <...> Tuo atveju, kai skelbime apie pirkimą <...> pateikta informacija neatitinka informacijos, pateiktos kituose pirkimo dokumentuose, teisinga laikoma informacija, nurodyta skelbime apie pirkimą <...>“ Tarnyba rekomenduoja patikslinti nurodytus Skelbimo papunkčius. [2:  Detaliau žr. instrukcijos Skelbimas apie pirkimą (įkelta 2026 05 20) 15 skaidrėje.]  [3:  Žr. ten pat 13 skaidrė.] 


2. Dėl viešojo pirkimo-pardavimo sutarties projekto sąlygų
2.1. Sutarties projekto bendrųjų sąlygų 4.3. papunktyje nurodyta: „Užsakovo sprendimu Rangovui avansu gali būti sumokama iki 20 (dvidešimt) proc. Sutarties kainos be PVM <...>“.
Tarnybos vertinimu, nurodyta sąlyga įtvirtina vienašališką Perkančiosios organizacijos diskreciją bei neapibrėžtumą Pirkimo sutarties vykdymo metu, nes palieka neaiškumą, ar avansas apskritai bus išmokėtas ir kokio tikslaus dydžio jis bus. Neapibrėžtos avanso mokėjimo sąlygos neleidžia tiekėjams tiksliai įvertinti savo finansinių srautų, gamybos/tiekimo finansavimo rizikų, apskaičiuoti pasiūlymo kainos, todėl gali turėti įtakos ne tik pasiūlymo kainai, bet ir Tiekėjų apsisprendimui dalyvauti arba nedalyvauti pirkime, neužtikrina skaidrumo principo laikymosi sutarties vykdymo metu bei gali ateityje sudaryti prielaidas subjektyviam ir (ar) ginčytinam sutarties vykdymui. Atkreiptinas dėmesys, kad Pirkimo dokumentuose turi būti aiškiai nurodoma, ar bus mokamas avansas tiekėjui ir jeigu Perkančioji organizacija nusprendžia konkrečiame pirkime mokėti avansą, tuomet tai turi būti aiškiai nurodoma pirkimo dokumentuose, taip pat pirkimo dokumentuose turi būti nurodytas jo dydis ir jis turi būti mokamas, nebent pats tiekėjas jo atsisakytų (DUK). Atsižvelgiant į tai, rekomenduojama patikslinti Sutarties specialiosios dalies 4.3 papunktį.
2.2.  Atkreipiamas dėmesys, kad Tarnyba teikė pirkimui Nr. 8576267 “Kitos paskirties pastato Strazdų k. 3, Gruzdžių sen., Šiaulių r. sav., statybos darbai“ Rekomendaciją dėl Sutarties specialiųjų sąlygų 8.11 papunkčio nuostatos, susijusios su deklaratyviu aplinkosauginių reikalavimų tikrinimu, t.y. jų vertinimu tik užbaigus darbus. Atsižvelgiant į tai, rekomenduojama patikslinti Sutarties projektą, nustatant reikalavimus, kad tiekėjas sutarties vykdymo metu pateiktų ataskaitas apie tiekėjo pasiektus aplinkos apsaugos tikslus pagal turimą aplinkos apsaugos vadybos sistemą. Plačiau žr. Aplinkos apsaugos vadybos sistemos.  
 
3. Dėl esminių sąvokų Sutarties projekte
Sutarties projekto specialiosios dalies 2.1 papunktyje nurodyta, jog Pradinės Sutarties vertė  (toliau – Sutarties kaina) Eur be PVM; Pradinės Sutarties vertė su PVM; į Pradinės Sutarties vertę yra įskaičiuotas PVM. Pradinę Sutarties kainą be PVM sudaro <...>, o 2.2. papunktyje nurodyta: Pradinės sutarties vertė detalizuota šios Sutarties 1 priede „Rangovo konkurso pasiūlymas“ <...>. Šioje Sutartyje Pradinės Sutarties vertė yra lygi Rangovo pasiūlymo kainai be PVM“, 
Sutarties projekto specialiosios dalies 2.6. papunktyje nurodytos nuostatos, susijusios su Pradinės Sutarties verte (Sutarties kaina), tačiau nenurodyta, kuo jos skiriasi Pradinės Sutarties vertė ir Pradinės Sutarties vertė (Sutarties kaina), taip pat nėra paaiškinimo, kas laikoma „Sutarties kaina”, minima specialiosios dalies 9.5. papunkčio nuostatoje. Sutarties projekto bendrojoje dalyje nurodyta: „3.1. Sutarties kaina – Sutarties specialiojoje dalyje nurodyta pinigų suma“, „3.2. Sutarties kaina nurodoma su pridėtinės vertės mokesčiu <...>“, tačiau šios nuostatos prieštarauja specialiosios dalies 2.1. papunkčio nuostatai: „<...> Sutarties vertė  (toliau – Sutarties kaina) Eur be PVM <...>“. Sutarties projekto specialiosios dalies 7.3. papunktyje nustatyta: „Užsakovas turi teisę atsisakyti iki 10 procentų Pradinės sutarties vertės Darbų vertės <...>“, 11.6. papunktyje nustatyta: „<...> privalo sumokėti Užsakovui 5 proc. baudą, skaičiuojamą nuo pradinės Sutarties vertės“, 11.7. papunktyje nustatyta: „<...> taikoma 10 % (dešimties procentų) Pradinės sutarties vertės bauda“, tačiau nenurodyta – Pradinės sutarties vertė skaičiuojama su PVM ar be PVM, kaip nurodyta 2.1 papunktyje. 
Atsižvelgdama į tai, kas išdėstyta, vadovaudamasi Įstatymo 35 straipsnio 4 dalimi, „Pirkimo dokumentai turi būti tikslūs, aiškūs, be dviprasmybių, kad tiekėjai galėtų pateikti pasiūlymus, o perkančioji organizacija – nupirkti tai, ko reikia“, Tarnyba rekomenduoja be dviprasmybių nurodyti, kas Pirkime laikoma Pradinės Sutarties verte ir kas laikoma Sutarties kaina, atsižvelgiant į Kainodaros taisyklių nustatymo metodikoje[footnoteRef:4] nurodytas sąvokas.  [4:  Patvirtinta Viešųjų pirkimų tarnybos direktoriaus 2017 m. birželio 28 d. įsakymu Nr. 1S-95 „Dėl Kainodaros taisyklių nustatymo metodikos patvirtinimo“.] 



Atsižvelgdama į aukščiau nurodytą informaciją, Tarnyba rekomenduoja peržiūrėti ir patikslinti Pirkimo dokumentus pagal šioje Rekomendacijoje pateiktas pastabas. 
Visais atvejais sprendimą dėl tolimesnio Pirkimų procedūrų vykdymo ar nutraukimo priima pati Perkančioji organizacija, vadovaudamasi Įstatymo 29 straipsnio 3[footnoteRef:5] ir 4[footnoteRef:6] dalių nuostatomis.  [5:  „Perkančioji organizacija privalo nutraukti pradėtas pirkimo ar projekto konkurso procedūras, jeigu buvo pažeisti šio įstatymo 17 straipsnio 1 dalyje nustatyti principai ir atitinkamos padėties negalima ištaisyti“.]  [6:  „Perkančioji organizacija turi teisę savo iniciatyva nutraukti pradėtas pirkimo ar projekto konkurso procedūras, jeigu atsirado aplinkybių, kurių nebuvo galima numatyti, arba pirkimo dokumentuose padaryta esminių klaidų, dėl kurių pirkimas tampa nebetikslingas ar jį įvykdžius būtų įsigytas perkančiosios organizacijos poreikių neatitinkantis pirkimo objektas“.] 


Prašome įvertinti Tarnybos Rekomendaciją ir iki 2026 m. spalio 15 d. 10 val. el. pašto adresu leta.kalinauskaite@vpt.lt informuoti apie Perkančiosios organizacijos priimtą sprendimą. 
